Karin Nødgaard (DF), 2005-11-08:
Det fremsatte beslutningsforslag tager udgangspunkt i, at der ifølge forslagsstillerne hidtil har været mangler i de initiativer, som regeringen har taget.
Det har vi så hørt fra ministeren at han ikke skønner der er, så derfor er det selvfølgelig vigtigt, at vi får afklaret forholdene og får vurderet, om der nu også er begrundelse for at fremsætte et lovforslag.
Jeg mærker mig overskriften på forslaget, som for mig måske ikke helt beskriver indholdet i teksten.
Jeg er klar over, at der kan blive og at der også bliver gjort en forstærket indsats mod læse- og regneproblemer, men udtrykket mod ordblindhed mener jeg ikke at man kan anven de, da det forholder sig anderledes med dette begreb.
Ordblindhed er et handicap, som ikke kan kureres, et handicap, som den enkelte, der har fået påhæftet betegnelsen ordblind, kan få hjælp til at leve med, så vedkommende kan komme nemmere igennem så vel hverdagen som uddannelsessystemet.
Her er det, at jeg fra forslagsstillernes side fornemmer, at der er et ønske om en større indsats på netop området hjælp og vejledning til at klare at komme videre.
Jeg har læst indholdet med interesse, men også noteret mig ministerens ord og argumenter, som jeg som nyt medlem af Uddannelsesudvalget ikke har haft mulighed for at kende helt til bunds, og jeg vil på vegne af Dansk Folkeparti udtrykke interesse for at se på, om der er nogle forhold for ordblinde, som bør optimeres.
Det kan jo så ske i det fremtidige udvalgsarbejde.
Der er ingen tvivl om, at der fra mange uddannelsesinstitutioners og arbejdsgiveres side udføres et stort og konstruktivt arbejde for at hjælpe borgere med de omtalte handicap, og det er erfaringer derfra, som vi forhåbentlig kan bruge til at arbejde videre med.
Først vil jeg koncentrere mig om de ordblinde.
Det kan være, at det er elektroniske hjælpemidler, f.eks. en pc, der er brug for, eller måske en støttelærer, som kan stå til rådighed et vist antal timer om ugen med personlig vejledning i brug af det her hjælpemiddel.
Det nævnes blot, at der skal afsættes tilstrækkelige ressourcer til gennemførelse af projekter og forsøg.
Jeg vil umiddelbart mene, at der skal kigges lidt nærmere på dette og derudover også ses på, hvad der allerede i dag bliver anvendt af ressourcer.
Der nævnes også noget om en særskilt bevilling til universiteternes forskning i læsning og ordblindhed.
Hvor stor har man tænkt sig at denne bevilling eventuelt skulle være?
Jeg er ikke helt klar over, om den forskning, der finder sted i dag, er tilstrækkelig eller ej, men umiddelbart mener jeg, det er vigtigt, at vi får iværksat yderligere initiativer i uddannelsesinstitutionerne og på arbejdspladserne, hvis der skønnes at være et behov for det.
Måske kan forslagsstillerne komme lidt nærmere ind på det senere i dag?
Jeg har i mine overvejelser i forbindelse med læsning af dette forslag haft opmærksomheden rettet mod en form for et mobilt team, som kan være opsøgende over for de ordblinde på institutioner og arbejdspladser.
Måske vil det være omkostningsfuldt, men måske er det også værd at overveje at undersøge.
Dernæst er der de mennesker med læse- og regneproblemer, som ikke hører under kategorien ordblinde.
Jeg var ikke selv med i debatten om lovforslag nr. L 108, men ud fra det, som jeg har erfaret og læst mig til fra denne, er der fokus på den gruppe.
Håbet er så, at der i de nye kommuner fortsat vil være det, og jeg vil have lov til at være optimist og tro på det.
Sluttelig vil jeg udtrykke, at det i Dansk Folkeparti ligger os stærkt på sinde, at alle kan få en uddannelse og være en aktiv del af arbejdsstyrken i Danmark, også på trods af et handicap.
Derfor håber jeg selvfølgelig, at debatten i dag vil ende med en enighed om, hvorvidt der egentlig er behov for yderligere tiltag eller ej.